               EURÓPSKA KOMISIA
            V Bruseli5. 10. 2020
            COM(2020) 633 final
            2020/0284(NLE)
            Návrh
            ROZHODNUTIE RADY
            o pozícii, ktorá sa má zaujať v mene EÚ v Spoločnej rade zriadenej na základe Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej v súvislosti s úpravou určitých referenčných množstiev uvedených v prílohe IV k DHP

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene EÚ v Spoločnej rade zriadenej na základe Dohody o hospodárskom partnerstve (ďalej len „DHP“ alebo „dohoda“) medzi Európskou úniou a štátmi Juhoafrického rozvojového spoločenstva (SADC), ktoré sú zmluvnými stranami DHP, v súvislosti s úpravou referenčných množstiev určitých výrobkov uvedených v prílohe IV k DHP na účely článku 35 dohody.

               2.Kontext návrhu

               2.1.Dôvody a ciele návrhu

               V článku 35 dohody sa stanovuje možnosť, aby Juhoafrická colná únia uplatnila ochranné opatrenie vo forme dovozného cla, ak počas akéhokoľvek dvanásťmesačného obdobia objem dovozu poľnohospodárskeho výrobku uvedeného v prílohe IV k DHP s pôvodom v EÚ do SACU presiahne referenčné množstvo stanovené pre výrobok uvedený v tejto prílohe.

               Príloha IV k DHP pozostáva z tabuľky s referenčnými množstvami pre dvadsaťtri (23) výrobkov na dvanásť (12) rokov („rok 1“, „rok 2“ atď.). V poznámke pod čiarou č. 1 k tabuľke sa uvádza, že „v prípade, že táto dohoda nadobudne účinnosť po roku 2015, pre colné položky označené hviezdičkou platí, že referenčné množstvo pre rok 1 je priemer dovozu z EÚ do SACU za posledné tri (3) roky. Referenčné množstvá pre nasledujúce roky (po roku 1) sa úmerne upravia podľa referenčných množstiev v tejto tabuľke“.

               V článku 113 ods. 8 dohody sa stanovuje, že „ak sa zmluvné strany rozhodnú ešte predtým, ako táto dohoda nadobudne platnosť, že ju budú predbežne vykonávať, platí domnienka, že všetky odkazy v tejto dohode na dátum nadobudnutia platnosti sa považujú za odkazy na dátum nadobudnutia platnosti tohto predbežného vykonávania“.

               DHP sa predbežne vykonáva od 10. októbra 2016. Preto by sa referenčné množstvá jedenástich (11) výrobkov uvedených v prílohe IV k DHP (tých, ktoré sú označené hviezdičkou) mali upraviť v súlade s poznámkou pod čiarou k tabuľke v prílohe IV.

               2.2.Spoločná rada štátov SADC-DHP – EÚ

               V článku 100 dohody sa zriaďuje Spoločná rada, „ktorá dohliada nad vykonávaním tejto dohody a spravuje jej vykonávanie“.

               V článku 101 ods. 1 sa stanovuje, že „Spoločnú radu tvoria na jednej strane príslušní členovia Rady EÚ a príslušní členovia Európskej komisie alebo ich zástupcovia a na druhej strane príslušní ministri štátov SADC-DHP alebo ich zástupcovia“.

               V článku 101 ods. 3 sa uvádza tento zoznam úloh Spoločnej rady:

               a)niesť zodpovednosť za fungovanie a vykonávanie tejto dohody a sledovať plnenie cieľov;

               b)preskúmavať všetky významné otázky vyplývajúce z tejto dohody, ktoré sú predmetom spoločného záujmu a ovplyvňujú obchod medzi zmluvnými stranami;

               c)preskúmavať návrhy a odporúčania zmluvných strán na účely revízie tejto dohody;

               d)predkladať primerané odporúčania;

               e)sledovať rozvoj hospodárskych a obchodných vzťahov medzi zmluvnými stranami;

               f)sledovať a hodnotiť vplyv ustanovení tejto dohody o spolupráci na udržateľný rozvoj;

               g)sledovať a hodnotiť pokrok dosiahnutý vo všetkých záležitostiach, na ktoré sa vzťahuje táto dohoda;

               h)stanoviť vlastný rokovací poriadok;

               i)vypracovať rokovací poriadok Výboru pre obchod a rozvoj;

               j)sledovať prácu Výboru pre obchod a rozvoj a

               k)vykonávať akékoľvek iné úlohy podľa tejto dohody.

               Podľa článku 102 ods. 1 môže Spoločná rada prijímať rozhodnutia v súvislosti so všetkými záležitosťami, na ktoré sa táto dohoda vzťahuje. Z poznámky pod čiarou č. 1 v prílohe IV k DHP vyplýva, že ak dátum nadobudnutia platnosti DHP nasleduje po roku 2015 (ako v tomto prípade), musí sa prijať rozhodnutie s cieľom upraviť referenčné množstvá výrobkov označených hviezdičkou.

               2.3.Pripravované rozhodnutie Spoločnej rady DHP

               Na piatom zasadnutí Výboru pre obchod a rozvoj SADC-DHP – EÚ (ktorého úlohou je pomáhať Spoločnej rade „pri plnení úloh“ a ktorý sa skladá zo zástupcov zmluvných strán „obvykle na úrovni vyšších úradníkov“) sa zmluvné strany DHP neformálne dohodli na úprave úrovní aktivácie ochranných opatrení v prípade poľnohospodárskych výrobkov v súlade s poznámkou pod čiarou č. 1 v prílohe IV k DHP. Spoločná rada na svojom prvom zasadnutí, ktoré sa konalo 19. februára 2019, schválila túto dohodu a dospela k záveru, že „prijme toto rozhodnutie písomným postupom alebo elektronicky, ako sa stanovuje v jej rokovacom poriadku“. Štáty SADC-DHP sa na tento účel zaviazali, že Európskej únii odovzdajú návrh rozhodnutia Spoločnej rady do 15. marca 2019. EÚ dostala tento návrh približne o rok neskôr, 19. februára 2020.

               3.Pozícia, ktorá sa má zaujať v mene Únie

               Navrhovaným rozhodnutím Rady sa stanovuje pozícia, ktorá sa má zaujať v mene EÚ v Spoločnej rade zriadenej na základe DHP v súvislosti s úpravou určitých referenčných množstiev uvedených v prílohe IV k DHP.

               Táto pozícia musí vychádzať z predbežnej dohody zmluvných strán DHP na prvom zasadnutí Spoločnej rady DHP.

               Predmet pripravovaného návrhu sa týka obchodnej politiky, čo je oblasť, v ktorej má Únia výlučnú vonkajšiu právomoc na základe článku 3 ods. 2 ZFEÚ.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody“.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“.

               4.1.2.Uplatnenie na tento prípad

               Spoločná rada je zriadená dohodou o hospodárskom partnerstve.

               Rozhodnutie, ktoré má Spoločná rada prijať, bude mať právne účinky. Pripravovaná zmena bude mať po svojom prijatí právne účinky podľa medzinárodného práva v súlade s článkom 35 a prílohou IV k dohode.

               Pripravované rozhodnutie nedopĺňa ani nemení inštitucionálny rámec danej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného rozhodnutia, v súvislosti s ktorým sa zaujíma pozícia v mene Únie. Ak pripravované rozhodnutie sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Cieľ a obsah pripravovaného rozhodnutia sa týkajú spoločnej obchodnej politiky.

               Hmotnoprávnym základom navrhovaného rozhodnutia je preto článok 207 ods. 4 prvý pododsek ZFEÚ.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek v spojení s článkom 218 ods. 9 ZFEÚ.

               5.Uverejnenie pripravovaného aktu

               Keďže rozhodnutím Spoločnej rady sa zmení DHP, je vhodné ho po prijatí uverejniť v Úradnom vestníku Európskej únie.

               2020/0284 (NLE)

               Návrh

               ROZHODNUTIE RADY

               o pozícii, ktorá sa má zaujať v mene EÚ v Spoločnej rade zriadenej na základe Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej v súvislosti s úpravou určitých referenčných množstiev uvedených v prílohe IV k DHP

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Dohoda o hospodárskom partnerstve medzi Európskou úniou a jej členskými štátmi na jednej strane a štátmi Juhoafrického rozvojového spoločenstva (ďalej len „SADC“), ktoré sú zmluvnými stranami DHP, na strane druhej bola Európskou úniou a jej členskými štátmi podpísaná 10. júna 2016
                  1
                (ďalej len „dohoda“).

               (2)Táto dohoda sa predbežne vykonáva medzi Európskou úniou a jej členskými štátmi na jednej strane a Botswanou, Lesothom, Namíbiou, Svazijskom a Južnou Afrikou na strane druhej od 10. októbra 2016 a medzi Európskou úniou a jej členskými štátmi na jednej strane a Mozambikom na strane druhej od 4. februára 2018.

               (3)Podľa článku 102 ods. 1 dohody môže Spoločná rada prijímať rozhodnutia v súvislosti so všetkými záležitosťami, na ktoré sa táto dohoda vzťahuje. Podľa článku 101 ods. 3 písm. h) a i) vypracúva Spoločná rada vlastný rokovací poriadok, ako aj rokovací poriadok Výboru pre obchod a rozvoj.

               (4)V článku 35 dohody sa stanovuje možnosť, aby Juhoafrická colná únia uplatnila ochranné opatrenie vo forme dovozného cla, ak počas akéhokoľvek dvanásťmesačného obdobia objem dovozu poľnohospodárskeho výrobku uvedeného v prílohe IV k DHP s pôvodom v EÚ do SACU presiahne referenčné množstvo pre výrobok uvedený v tejto prílohe .

               (5)V poznámke pod čiarou č. 1 prílohy IV k DHP sa stanovuje, že referenčné množstvá pre colné položky označené hviezdičkou sa upravia v prípade, že dátum nadobudnutia platnosti dohody nasleduje po roku 2015,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie v Spoločnej rade v súvislosti s úpravou určitých referenčných množstiev výrobkov uvedených v prílohe IV k DHP a označených hviezdičkou na účely článku 35 dohody, vychádza z návrhu rozhodnutia Spoločnej rady pripojeného k tomuto rozhodnutiu.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Dohoda o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej (Ú. v. EÚ L 250, 16.9.2016, s. 3).

    ---documentbreak---

               EURÓPSKA KOMISIA
            V Bruseli5. 10. 2020
            COM(2020) 633 final
            PRÍLOHA
            k
            návrhu rozhodnutia Rady
            o pozícii, ktorá sa má zaujať v mene EÚ v Spoločnej rade zriadenej na základe Dohody o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej v súvislosti s úpravou určitých referenčných množstiev uvedených v prílohe IV k DHP

               NÁVRH

               ROZHODNUTIE

               SPOLOČNEJ RADY ZRIADENEJ NA ZÁKLADE DOHODY O HOSPODÁRSKOM PARTNERSTVE MEDZI EURÓPSKOU ÚNIOU A JEJ ČLENSKÝMI ŠTÁTMI NA JEDNEJ STRANE A ŠTÁTMI SADC-DHP NA STRANE DRUHEJ č. 2/2020

               o prijatí úrovní aktivácie v prípade výrobkov oprávnených na ochranné opatrenia a označených hviezdičkou v súlade s poznámkou pod čiarou 1 prílohy IV k dohode

               SPOLOČNÁ RADA,

               so zreteľom na Dohodu o hospodárskom partnerstve medzi Európskou úniou a jej členskými štátmi na jednej strane a štátmi SADC-DHP na strane druhej (ďalej len „dohoda“), a najmä na jej články 35 a 102, a na rozhodnutie Spoločnej rady č. 1/2019 (rokovací poriadok Spoločnej rady),

               PRIJALA TOTO ROZHODNUTIE:

               Článok 1

               Podľa poznámky pod čiarou č. 1 prílohy IV k dohode sa referenčné množstvá výrobku označeného hviezdičkou upravujú na účely článku 35 dohody v súlade s prílohou k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

                        Za Spoločnú radu

                        zástupca štátov SADC-DHP

                        zástupca EÚ

                        PEGGY O. SERAME

                        VALDIS DOMBROVSKIS

                        Dátum:

                        Dátum:

               Príloha: Upravené referenčné množstvá (metrické tony) prílohy IV k dohode (strana L 250/1917 – 1918 SADC-DHP – EÚ)

                        2016

                        2017

                        2018

                        2019

                        2020

                        2021

                        2022

                        2023

                        2024

                        2025

                        2026

                        2027

                        Colné položky

                        Rok 1

                        Rok 2

                        Rok 3

                        Rok 4

                        Rok 5

                        Rok 6

                        Rok 7

                        Rok 8

                        Rok 9

                        Rok 10

                        Rok 11

                        Rok 12

                        02062100

                        100

                        110

                        121

                        133

                        146

                        161

                        177

                        195

                        215

                        237

                        261

                        287

                        02062900

                        1 005

                        1 106

                        1 206

                        1 307

                        1 407

                        1 508

                        1 609

                        1 709

                        1 810

                        1 910

                        2 011

                        2 111

                        02064900

                        5 000

                        5 500

                        6 000

                        6 500

                        7 000

                        7 500

                        8 000

                        8 500

                        9 000

                        9 500

                        10 000

                        10 500

                        11041910

                        150

                        165

                        182

                        200

                        220

                        242

                        266

                        293

                        322

                        354

                        390

                        429

                        11071010

                        2 373

                        2 613

                        2 874

                        3 161

                        3 478

                        3 825

                        4 204

                        4 628

                        5 089

                        5 595

                        6 152

                        6 771

                        04012007

                        6 353

                        6 986

                        7 701

                        8 457

                        9 315

                        10 234

                        11 256

                        12 379

                        13 625

                        14 973

                        16 485

                        18 119

                        20011000

                        1 302

                        1 432

                        1 576

                        1 732

                        1 905

                        2 096

                        2 305

                        2 536

                        2 791

                        3 069

                        3 376

                        3 714

                        20019010

                        270

                        297

                        328

                        360

                        396

                        436

                        480

                        527

                        580

                        638

                        701

                        771

                        180631

                        3 046

                        3 350

                        3 655

                        3 959

                        4 264

                        4 569

                        4 873

                        5 178

                        5 482

                        5 787

                        6 091

                        6 396

                        180632

                        938

                        1 032

                        1 126

                        1 220

                        1 314

                        1 408

                        1 501

                        1 595

                        1 689

                        1 783

                        1 877

                        1 971

                        180690

                        7 196

                        7 916

                        8 635

                        9 355

                        10 074

                        10 794

                        11 514

                        12 233

                        12 953

                        13 672

                        14 392

                        15 112


title: Návrh rozhodnutia Rady o podpísaní dohody medzi Európskym spoločenstvom a Bývalou juhoslovanskou republikou Macedónsko o zjednodušení vydávania krátkodobých víz  - Návrh rozhodnutia Rady o uzatvorení dohody medzi Európskym spoločenstvom a Bývalou juhoslovanskou republikou Macedónsko o zjednodušení vydávania krátkodobých víz

text:
Dôležité právne oznámenie

|

52007PC0421(01)

Návrh rozhodnutia Rady o podpísaní dohody medzi Európskym spoločenstvom a Bývalou juhoslovanskou republikou Macedónsko o zjednodušení vydávania krátkodobých víz  /* KOM/2007/0421 v konečnom znení */

	[pic] | KOMISIA EURÓPSKYCH SPOLOČENSTIEV |Brusel, 18.7.2007KOM(2007) 421 v konečnom znení2007/0159 (CNS)NávrhROZHODNUTIA RADYo podpísaní dohody medzi Európskym spoločenstvom a Bývalou juhoslovanskou republikou Macedónsko o zjednodušení vydávania krátkodobých vízNávrhROZHODNUTIA RADYo uzatvorení dohody medzi Európskym spoločenstvom a Bývalou juhoslovanskou republikou Macedónsko o zjednodušení vydávania krátkodobých víz(predložené Komisiou)DÔVODOVÁ SPRÁVA1. POLITICKÉ A PRÁVNE SÚVISLOSTIVýznam dialógu o vízových otázkach pre Bývalú juhoslovanskú republiku Macedónsko, ako aj pre ostatné krajiny západného Balkánu, bol opätovne potvrdený v záveroch summitu EÚ – západný Balkán, ktorý sa uskutočnil v Solúne 21. júna 2003 a ktorý zároveň potvrdil európsku perspektívu krajín západného Balkánu. Pokiaľ ide o vízové otázky, v „Solúnskej agende“ bolo potvrdené, že perspektíva liberalizácie vízového režimu pre krajiny západného Balkánu je dlhodobým cieľom, ktorý je spojený s pokrokom dotknutých krajín pri realizácii zásadných reforiem v takých oblastiach, ako je posilnenie právneho štátu, boj proti organizovanému zločinu, korupcii a nelegálnemu prisťahovalectvu a posilnenie ich administratívnej kapacity v oblasti kontroly hraníc a bezpečnosti dokladov.Vzhľadom na to, že v decembri 2005 bol rozhodnutím Európskej rady Bývalej juhoslovanskej republike Macedónsko udelený status kandidátskej krajiny, jej orgány zamerali svoju pozornosť na možnosť dosiahnuť zjednodušenie postupov pri vydávaní krátkodobých víz pre občanov svojej krajiny ako bezprostredný a prechodný krok na ceste k zrušeniu vízovej povinnosti, ktoré zostáva strednodobou perspektívou.Dohody o zjednodušení vydávania víz sú pre Európske spoločenstvo novým nástrojom v rámci európskej politiky krátkodobých víz: v Haagskom programe sa Rada a Komisia vyzývajú, aby s cieľom rozvinúť spoločný prístup preskúmali, „či by v kontexte readmisnej politiky ES bolo v jednotlivých prípadoch vhodné uľahčiť vydávanie krátkodobých víz štátnym príslušníkom tretích krajín, ak je to možné a na recipročnom základe, ako súčasť skutočného partnerstva vo vonkajších vzťahoch vrátane otázok spojených s migráciou“. Európska únia vypracovala a použila tento nástroj po prvýkrát v rámci vzťahov s Ruskou federáciou a Ukrajinou.V decembri 2005 sa členské štáty na úrovni Výboru stálych predstaviteľov dohodli na spoločnom prístupe k rozvoju politiky EÚ v oblasti zjednodušenia vydávania víz a stanovili hlavné kritériá, ktoré je potrebné zohľadniť pri rozhodovaní o začatí rokovaní o zjednodušení vydávania víz s tretími krajinami.Po splnomocnení Komisie Radou dňa 13. novembra 2006 sa 30. novembra 2006 začali v Bruseli rokovania s Bývalou juhoslovanskou republikou Macedónsko o zjednodušení vydávania krátkodobých víz, a to paralelne s pokračujúcimi rokovaniami o readmisnej dohode. Dve ďalšie kolá rokovaní sa uskutočnili 26. januára 2007 a 12. apríla 2007 v Bruseli paralelne s rokovaniami o readmisnej dohode medzi ES a Bývalou juhoslovanskou republikou Macedónsko. Formálne rokovania boli navyše v niektorých prípadoch pripravované na neformálnych stretnutiach odborníkov.V rámci posledného kola formálnych rokovaní 12. apríla 2007 boli na technickej úrovni parafované konečné znenia dohody o zjednodušení vydávania víz a readmisnej dohody.Európska komisia už dohodu o zjednodušení vydávania víz vyjednala s dvoma tretími krajinami (Ruskou federáciou a Ukrajinou). Skúsenosti získané v rámci predchádzajúcich rokovaní boli užitočné pri rokovaniach s Bývalou juhoslovanskou republikou Macedónsko.Členské štáty boli vo všetkých fázach rokovaní pravidelne informované a zúčastňovali sa na konzultáciách v rámci príslušných pracovných skupín a výborov Rady.Pre Spoločenstvo je právnym základom dohody článok 62 ods. 2 písm. b) v spojení s článkom 300 ZES.Pripojené návrhy predstavujú právne nástroje na podpísanie a uzatvorenie dohody. Rada rozhodne kvalifikovanou väčšinou. K uzatvoreniu dohody dôjde po formálnej porade s Európskym parlamentom v súlade s článkom 300 ods. 3 ZES.V navrhovanom rozhodnutí o uzatvorení dohody sa ustanovujú potrebné interné mechanizmy na praktické uplatňovanie dohody. Konkrétne sa v ňom stanovuje, že Európska komisia, ktorej pomáhajú odborníci z členských štátov, zastupuje Spoločenstvo v spoločnom výbore zriadenom podľa článku 12 dohody.Podľa článku 12 ods. 4 môže spoločný výbor prijať svoj vlastný rokovací poriadok. Stanovisko Spoločenstva v tejto otázke prijme Komisia po porade s osobitným výborom vymenovaným Radou.Európski občania sú Bývalou juhoslovanskou republikou Macedónsko oslobodení od vízovej povinnosti. V tejto súvislosti sa v článku 1 ods. 2 návrhu dohody o zjednodušení vydávania víz stanovuje, že v prípade, ak by Bývalá juhoslovanská republika Macedónsko pre občanov EÚ opätovne zaviedla vízovú povinnosť, uplatňovali by sa automaticky na základe reciprocity na občanov EÚ rovnaké zjednodušenia, ktoré sú v súlade s dohodou priznané občanom Bývalej juhoslovanskej republiky Macedónsko.2. VÝSLEDOK ROKOVANÍKomisia sa domnieva, že ciele stanovené Radou v smerniciach pre rokovania sa dosiahli a návrh dohody o zjednodušení vydávania víz je pre Spoločenstvo prijateľný.Konečný obsah dohody, v ktorom bol zohľadnený aj status kandidátskej krajiny udelený Bývalej juhoslovanskej republike Macedónsko, je možné zhrnúť do týchto bodov:-  rozhodnutie o vydaní alebo nevydaní víza sa vo všetkých prípadoch žiadostí o víza bude musieť prijať v zásade do 10 kalendárnych dní. Túto lehotu možno predĺžiť na 30 kalendárnych dní, ak je potrebné ďalšie preskúmanie. V naliehavých prípadoch možno lehotu na prijatie rozhodnutia skrátiť na dva pracovné dni alebo menej;-  poplatok za spracovanie žiadostí o víza pre občanov Bývalej juhoslovanskej republiky Macedónsko je 35 EUR. Tento poplatok sa bude vyžadovať od všetkých žiadateľov o víza z Bývalej juhoslovanskej republiky Macedónsko a týka sa víz na jeden vstup aj víz na viac vstupov. Okrem toho sú niektoré kategórie osôb od poplatku za vízum plne oslobodené: blízki príbuzní, úradníci podieľajúci sa na činnostiach vlády, študenti, zdravotne postihnuté osoby, novinári, predstavitelia náboženských spoločenstiev, predstavitelia občianskej spoločnosti, príslušníci slobodných povolaní, členovia vlakových posádok, dôchodcovia, deti vo veku do šesť rokov, vodiči poskytujúci služby medzinárodnej nákladnej a osobnej dopravy, humanitárni pracovníci a účastníci kultúrnych a vzdelávacích výmenných programov a športových alebo kultúrnych podujatí;-  doklady, ktoré je potrebné predložiť v súvislosti s preukázaním účelu cesty, boli pre niektoré kategórie osôb zjednodušené: blízki príbuzní, podnikatelia, členovia oficiálnych delegácií, študenti, účastníci vedeckých, kultúrnych a športových podujatí, novinári, návštevníci vojenských a civilných cintorínov, predstavitelia náboženských spoločenstiev, predstavitelia občianskej spoločnosti, príslušníci slobodných povolaní, vodiči poskytujúci služby medzinárodnej nákladnej a osobnej dopravy, osoby cestujúce zo zdravotných dôvodov a turisti v rámci organizovaných zájazdov. Pre uvedené kategórie osôb sa na preukázanie účelu cesty môžu požadovať len doklady uvedené v dohode. Nevyžaduje sa žiadne ďalšie odôvodnenie, pozvanie alebo potvrdenie ustanovené v právnych predpisoch členských štátov;-  zavádzajú sa tiež zjednodušené kritériá vydávania víz na viac vstupov pre tieto kategórie osôb:a) členovia národnej vlády, parlamentu, ústavného súdu, najvyššieho súdu, súdnej rady a rady štátnych zástupcov, stáli členovia oficiálnych delegácií a manželia/manželky a deti navštevujúci občanov Bývalej juhoslovanskej republiky Macedónsko s legálnym pobytom na území členských štátov, novinári, podnikatelia a predstavitelia náboženských spoločenstiev: vízum s platnosťou až päť rokov (alebo na kratšiu dobu, v závislosti od dĺžky trvania ich mandátu alebo povolenia na pobyt);b) účastníci vedeckých, kultúrnych, oficiálnych výmenných programov a športových podujatí, študenti, predstavitelia občianskej spoločnosti, príslušníci slobodných povolaní, vodiči z povolania a členovia vlakových posádok, osoby cestujúce zo zdravotných dôvodov a iné osoby pod podmienkou, že počas predchádzajúceho roka náležite využívali vízum na viac vstupov a že dôvody žiadosti o vízum na viac vstupov stále pretrvávajú: vydávajú sa víza s platnosťou najmenej dva roky a najviac päť rokov;-  občania Bývalej juhoslovanskej republiky Macedónsko, ktorí sú držiteľmi platných diplomatických pasov, sú pri krátkodobých pobytoch oslobodení od vízovej povinnosti;-  na občanov Bývalej juhoslovanskej republiky Macedónsko, ktorí sú držiteľmi platných služobných pasov, sa počas obdobia piatich rokov naďalej uplatňujú ustanovenia dvojstranných dohôd podpísaných pred 1. januárom 2007. Vo vyhlásení pripojenom k dohode sa ustanovuje posúdenie systému služobných pasov najneskôr dva roky po nadobudnutí platnosti dohody;-  v dohodnutom protokole sa stanovuje, že členské štáty, ktoré zatiaľ neuplatňujú schengenské acquis v plnom rozsahu, môžu jednostranne uznať schengenské víza a povolenia na pobyt vydané občanom Bývalej juhoslovanskej republiky Macedónsko na účel tranzitu cez ich územie v súlade s rozhodnutím Európskeho parlamentu a Rady č. 895/2006/ES zo 14. júna 2006[1]. Bol doplnený odkaz na budúcu zmenu a doplnenie rozhodnutia č. 895/2006/ES, aby zahŕňalo aj Bulharsko a Rumunsko;-  k dohode je pripojené spoločné vyhlásenie o perspektíve vzájomného bezvízového režimu;-  k dohode je pripojené spoločné vyhlásenie o poplatkoch za spracovanie žiadostí o víza, v ktorom sa uvádza, že táto otázka bude posúdená po prijatí vízového kódexu Spoločenstva Európskym parlamentom a Radou;-  k dohode je pripojené vyhlásenie Európskeho spoločenstva o prístupe žiadateľov o víza k informáciám a o zosúladení informačných postupov pri vydávaní krátkodobých víz;-  na základe konkrétnych požiadaviek Bývalej juhoslovanskej republiky Macedónsko sú k dohode pripojené vyhlásenia Európskeho spoločenstva o zjednodušeniach pre rodinných príslušníkov (na ktorých sa nevzťahujú právne záväzné ustanovenia dohody).Na všetky otázky, ktoré nie sú upravené v dohode (napr. zamietnutie vydania víza, uznávanie cestovných dokladov, preukazovanie dostatočných prostriedkov na pokrytie životných nákladov, možnosť pozvať žiadateľov v prípade pochybností na osobný pohovor, ale aj už existujúce možnosti flexibilného prístupu v prípade cestujúcich bona fide ), sa naďalej uplatňujú bežné schengenské pravidlá alebo vnútroštátne právne predpisy.Osobitné postavenie Dánska, Spojeného kráľovstva a Írska je zohľadnené v preambule a v dvoch spoločných vyhláseniach pripojených k dohode. Spoločné vyhlásenie k dohode zohľadňuje aj úzke pridruženie Nórska a Islandu k vykonávaniu, uplatňovaniu a rozvoju schengenského acquis .Keďže dohoda o zjednodušení vydávania víz a readmisná dohoda navzájom súvisia, mali by byť podpísané a uzatvorené súčasne a takisto by mali súčasne nadobudnúť platnosť.3. ZÁVERYKomisia vzhľadom na uvedené výsledky navrhuje, aby Rada:-  rozhodla o podpísaní dohody v mene Spoločenstva a poverila predsedu Rady, aby určil osobu alebo osoby riadne oprávnené na podpis v mene Spoločenstva;-  po porade s Európskym parlamentom schválila pripojenú dohodu medzi Európskym spoločenstvom a Bývalou juhoslovanskou republikou Macedónsko o zjednodušení vydávania krátkodobých víz.NávrhROZHODNUTIA RADYo podpísaní dohody medzi Európskym spoločenstvom a Bývalou juhoslovanskou republikou Macedónsko o zjednodušení vydávania krátkodobých vízRADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä na jej článok 62 ods. 2 písm. b) body (i) a (ii) v spojení s prvou vetou prvého pododseku odseku 2 článku 300,so zreteľom na návrh Komisie[2],keďže:(1) Rada svojím rozhodnutím z 13. novembra 2006 poverila Komisiu rokovaním o dohode medzi Európskym spoločenstvom a Bývalou juhoslovanskou republikou Macedónsko o zjednodušení vydávania krátkodobých víz.(2) Rokovania o dohode začali 30. novembra 2006 a skončili 12. apríla 2007.(3) S výhradou jej možného neskoršieho uzatvorenia by dohoda parafovaná v Bruseli 12. apríla 2007 mala byť podpísaná…..(4) V súlade s Protokolom o postavení Spojeného kráľovstva a Írska a Protokolom, ktorým sa začleňuje schengenské acquis do rámca Európskej únie, sa Spojené kráľovstvo a Írsko nezúčastňujú na prijatí tohto rozhodnutia, a preto ním nie sú viazané, ani nepodliehajú jeho uplatňovaniu.(5) V súlade s Protokolom o postavení Dánska, ktorý je pripojený k Zmluve o Európskej únii a Zmluve o založení Európskeho spoločenstva, sa Dánsko nezúčastňuje na prijatí tohto rozhodnutia, a preto ním nie je viazané, ani nepodlieha jeho uplatňovaniu,ROZHODLA TAKTO:Jediný článokPredseda Rady sa týmto poveruje, aby určil osobu alebo osoby oprávnené podpísať v mene Európskeho spoločenstva dohodu medzi Európskym spoločenstvom a Bývalou juhoslovanskou republikou Macedónsko o zjednodušení vydávania krátkodobých víz a súvisiace dokumenty pozostávajúce z textu dohody, protokolu a vyhlásení, s výhradou ich možného neskoršieho uzatvorenia.V Bruseli ………… 2007.Za Radupredseda2007/0159 (CNS)NávrhROZHODNUTIA RADYo uzatvorení dohody medzi Európskym spoločenstvom a Bývalou juhoslovanskou republikou Macedónsko o zjednodušení vydávania krátkodobých vízRADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä na jej článok 62 ods. 2 písm. b) body (i) a (ii) v spojení s prvou vetou prvého pododseku odseku 2 článku 300 a prvým pododsekom odseku 3 článku 300,so zreteľom na návrh Komisie[3],so zreteľom na stanovisko Európskeho parlamentu[4],KEĎŽE:(1) Komisia v mene Európskeho spoločenstva rokovala s Bývalou juhoslovanskou republikou Macedónsko o dohode o zjednodušení vydávania krátkodobých víz.(2) Uvedená dohoda bola podpísaná v mene Európskeho spoločenstva .......... 2007 s výhradou jej možného neskoršieho uzatvorenia v súlade s rozhodnutím Rady ……../……/ES z [………….].(3) Táto dohoda by sa mala schváliť.(4) Dohodou sa zriaďuje spoločný výbor pre správu dohody, ktorý môže prijať svoj rokovací poriadok. V tomto prípade je vhodné ustanoviť zjednodušený postup prijatia stanoviska Spoločenstva.(5) V súlade s Protokolom o postavení Spojeného kráľovstva a Írska a Protokolom, ktorým sa začleňuje schengenské acquis do rámca Európskej únie, Spojené kráľovstvo a Írsko sa nezúčastňujú na prijatí tohto rozhodnutia, a preto ním nie sú viazané, ani nepodliehajú jeho uplatňovaniu.(6) V súlade s Protokolom o postavení Dánska, ktorý je pripojený k Zmluve o Európskej únii a Zmluve o založení Európskeho spoločenstva, sa Dánsko nezúčastňuje na prijatí tohto rozhodnutia, a preto ním nie je viazané, ani nepodlieha jeho uplatňovaniu,ROZHODLA TAKTO:Článok 1Dohoda medzi Európskym spoločenstvom a Bývalou juhoslovanskou republikou Macedónsko o zjednodušení vydávania krátkodobých víz sa týmto schvaľuje v mene Spoločenstva.Znenie dohody je pripojené k tomuto rozhodnutiu.Článok 2Predseda Rady vykoná oznámenie podľa článku 14 ods. 1 dohody[5].Článok 3Komisia, ktorej pomáhajú odborníci z členských štátov, zastupuje Spoločenstvo v spoločnom výbore odborníkov zriadenom podľa článku 12 dohody.Článok 4Stanovisko Spoločenstva v rámci spoločného výboru odborníkov v otázke prijatia jeho rokovacieho poriadku podľa článku 12 ods. 4 dohody prijíma Komisia po porade s osobitným výborom vymenovaným Radou.Článok 5Toto rozhodnutie sa uverejní v Úradnom vestníku Európskej únie .V Bruseli ............. 2007.Za RadupredsedaPrílohaDOHODAmedziEurópskym spoločenstvom a Bývalou juhoslovanskou republikou Macedónskoo zjednodušení vydávania vízEURÓPSKE SPOLOČENSTVO, ďalej len „ Spoločenstvo “,aBÝVALÁ JUHOSLOVANSKÁ REPUBLIKA MACEDÓNSKOďalej len „zmluvné strany“,so zreteľom na rozhodnutie Európskej rady z decembra 2005 udeliť Bývalej juhoslovanskej republike Macedónsko status kandidátskej krajiny;so zreteľom na Dohodu o stabilizácii a pridružení (DSP) medzi Európskym spoločenstvom a Bývalou juhoslovanskou republikou Macedónsko, ktorá bola podpísaná v apríli 2001 a nadobudla platnosť 1. apríla 2004 a ktorou sa v súčasnosti spravujú vzťahy s Bývalou juhoslovanskou republikou Macedónsko;opätovne potvrdzujúc úmysel úzko spolupracovať v rámci existujúcich štruktúr DSP na liberalizácii vízového režimu medzi Bývalou juhoslovanskou republikou Macedónsko a Európskou úniou v súlade so závermi summitu EÚ – západný Balkán, ktorý sa uskutočnil 21. júna 2003 v Solúne;uznávajúc pokrok, ktorý dosiahla Bývalá juhoslovanská republika Macedónsko v oblasti spravodlivosti, slobody a bezpečnosti, a to najmä pokiaľ ide o migráciu, vízovú politiku, správu hraníc a bezpečnosť dokladov;želajúc si, ako prvý konkrétny krok na ceste k bezvízovému režimu , rozvíjať medziľudské vzťahy ako dôležitú podmienku trvalého rozvoja hospodárskych, humanitárnych, kultúrnych, vedeckých a iných vzťahov zjednodušením vydávania víz občanom Bývalej juhoslovanskej republiky Macedónsko,majúc na pamäti , že všetci občania EÚ sú oslobodení od vízovej povinnosti pri cestách do Bývalej juhoslovanskej republiky Macedónsko, ktorých dĺžka neprekračuje 90 dní, alebo pri tranzite cez územie Bývalej juhoslovanskej republiky Macedónsko,uznávajúc, že ak by Bývalá juhoslovanská republika Macedónsko opätovne zaviedla pre občanov EÚ vízovú povinnosť, uplatňovali by sa automaticky na základe reciprocity na občanov EÚ rovnaké zjednodušenia, ktoré sú v súlade s touto dohodou priznané občanom Bývalej juhoslovanskej republiky Macedónsko,uznávajúc, že zjednodušenie vydávania víz by nemalo viesť k nelegálnemu prisťahovalectvu a venujúc osobitnú pozornosť bezpečnosti a readmisii,berúc do úvahy Protokol o postavení Spojeného kráľovstva a Írska a Protokol, ktorým sa začleňuje schengenské acquis do rámca Európskej únie, pripojené k Zmluve o Európskej únii a Zmluve o založení Európskeho spoločenstva a potvrdzujúc, že ustanovenia tejto dohody sa nevzťahujú na Spojené kráľovstvo ani na Írsko,berúc do úvahy Protokol o postavení Dánska pripojený k Zmluve o Európskej únii a Zmluve o založení Európskeho spoločenstva a potvrdzujúc, že ustanovenia tejto dohody sa nevzťahujú na Dánske kráľovstvo,SA DOHODLI TAKTO:Článok 1 – Účel a rozsah uplatňovania1. Účelom tejto dohody je zjednodušenie vydávania víz občanom Bývalej juhoslovanskej republiky Macedónsko na predpokladaný pobyt, ktorého plánovaná dĺžka za obdobie 180 dní neprekročí 90 dní.2. Ak by Bývalá juhoslovanská republika Macedónsko opätovne zaviedla pre občanov EÚ alebo určité kategórie občanov EÚ vízovú povinnosť, uplatňovali by sa automaticky na základe reciprocity na dotknutých občanov EÚ rovnaké zjednodušenia, ktoré sú v súlade s touto dohodou priznané občanom Bývalej juhoslovanskej republiky Macedónsko.Článok 2 – Všeobecné ustanovenia1. Opatrenia na zjednodušenie vydávania víz ustanovené v tejto dohode sa vzťahujú na občanov Bývalej juhoslovanskej republiky Macedónsko len v tom prípade, ak nie sú oslobodení od vízovej povinnosti na základe právnych predpisov Spoločenstva alebo členských štátov alebo na základe tejto dohody alebo iných medzinárodných dohôd.2. Na otázky, ktoré nie sú upravené v ustanoveniach tejto dohody, napríklad zamietnutie vydania víza, uznávanie cestovných dokladov, preukazovanie primeraných prostriedkov na pokrytie životných nákladov, odmietnutie vstupu alebo opatrenia súvisiace s vyhostením, sa uplatňujú vnútroštátne právne predpisy Bývalej juhoslovanskej republiky Macedónsko alebo členských štátov alebo právne predpisy Spoločenstva.Článok 3 – Vymedzenie pojmovNa účely tejto dohody:a) „ členský štát “ je každý členský štát Európskej únie, okrem Dánskeho kráľovstva, Írskej republiky a Spojeného kráľovstva;b) „ občan Európskej únie “ je štátny príslušník členského štátu, ako je vymedzený v písmene a);c) „občan Bývalej juhoslovanskej republiky Macedónsko“ je osoba, ktorá má štátne občianstvo Bývalej juhoslovanskej republiky Macedónsko;d) „ vízum “ je oprávnenie vydané členským štátom alebo rozhodnutie prijaté týmto štátom, ktoré je potrebné na:-  vstup na účel pobytu v tomto členskom štáte alebo vo viacerých členských štátoch, ktorého plánovaná celková dĺžka neprekročí 90 dní,-  vstup na účel tranzitu cez územie tohto členského štátu alebo viacerých členských štátov.e) „ osoba s legálnym pobytom “ je občan Bývalej juhoslovanskej republiky Macedónsko, ktorý je na základe právnych predpisov Spoločenstva alebo vnútroštátnych právnych predpisov oprávnený alebo spôsobilý na pobyt na území členského štátu v dĺžke viac ako 90 dní.Článok 4 – Písomný doklad potvrdzujúci účel cesty1. Na preukázanie účelu cesty na územie druhej zmluvnej strany sú pre uvedené kategórie občanov Bývalej juhoslovanskej republiky Macedónsko postačujúce tieto doklady:a) pre žiakov, študentov stredných škôl a univerzít, študentov postgraduálneho štúdia a sprevádzajúcich učiteľov, ktorí cestujú na účely štúdia alebo vzdelávacích školení, a to aj v rámci výmenných programov a iných vzdelávacích alebo školských aktivít:-  písomná žiadosť alebo osvedčenie o zápise od hostiteľskej univerzity, vysokej školy alebo školy alebo študentský preukaz alebo osvedčenie o zapísaných predmetoch;b) pre účastníkov vedeckých, výskumných, kultúrnych a umeleckých aktivít vrátane univerzitných a iných výmenných programov:-  písomná žiadosť hostiteľskej organizácie o účasť na týchto aktivitách;c) pre zástupcov organizácií občianskej spoločnosti, ktorí cestujú na účely vzdelávacích školení, seminárov, konferencií, a to aj v rámci výmenných programov:-  písomná žiadosť vyhotovená hostiteľskou organizáciou, potvrdenie o tom, že osoba zastupuje organizáciu občianskej spoločnosti a osvedčenie o zriadení danej organizácie z príslušného registra vydané štátnym orgánom v súlade s vnútroštátnymi právnymi predpismi;d) pre novinárov:-  osvedčenie alebo iný doklad vydaný profesijnou organizáciou, ktoré preukazujú, že dotknutá osoba je kvalifikovaným novinárom a doklad vydaný jej zamestnávateľom, ktorý potvrdzuje, že účelom cesty je výkon novinárskej práce;e) pre účastníkov medzinárodných športových podujatí a ich odborný sprievod:-  písomná žiadosť hostiteľskej organizácie: príslušných orgánov, národných športových federácií alebo národných olympijských výborov členských štátov;f) pre podnikateľov a zástupcov obchodných organizácií:-  písomná žiadosť hostiteľskej právnickej osoby alebo spoločnosti, alebo zastúpenia alebo pobočky takejto právnickej osoby alebo spoločnosti, štátnych alebo miestnych orgánov členských štátov alebo organizačných výborov obchodných a priemyselných výstav, konferencií a sympózií organizovaných na území členských štátov potvrdená Obchodnou komorou Bývalej juhoslovanskej republiky Macedónsko;g) pre príslušníkov slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach organizovaných na území členských štátov:-  písomná žiadosť hostiteľskej organizácie potvrdzujúca, že dotknutá osoba sa zúčastňuje na podujatí;h) pre účastníkov oficiálnych výmenných programov organizovaných partnerskými obcami a mestami:-  písomná žiadosť vedúceho predstaviteľa správy/starostu týchto obcí a miest;i) pre vodičov poskytujúcich služby medzinárodnej nákladnej a osobnej dopravy na územie členských štátov vo vozidlách registrovaných v Bývalej juhoslovanskej republike Macedónsko;-  písomná žiadosť združenia dopravcov Bývalej juhoslovanskej republiky Macedónsko poskytujúcich služby v oblasti medzinárodnej cestnej dopravy, v ktorej sa uvádza účel, trvania a periodicita ciest;j) pre členov vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územie členských štátov;-  písomná žiadosť príslušnej železničnej spoločnosti Bývalej juhoslovanskej republiky Macedónsko, v ktorej sa uvádza účel, trvanie a periodicita ciest;k) pre blízkych príbuzných – manželov/manželky, deti (vrátane osvojených), rodičov (vrátane opatrovníkov), starých rodičov a vnukov/vnučky navštevujúcich občanov Bývalej juhoslovanskej republiky Macedónsko s legálnym pobytom na území členských štátov:-  písomná žiadosť hostiteľskej osoby;l) pre predstaviteľov náboženských spoločenstiev:-  písomná žiadosť náboženského spoločenstva registrovaného v Bývalej juhoslovanskej republike Macedónsko, v ktorej sa uvádza účel, trvanie a periodicita ciest;m) pre osoby cestujúce zo zdravotných dôvodov a osoby, ktoré ich musia sprevádzať:-  úradný doklad zdravotníckeho zariadenia potvrdzujúci nevyhnutnosť lekárskeho ošetrenia v tomto zariadení a potrebu, aby bola osoba sprevádzaná a doklad o dostatočných finančných prostriedkoch na úhradu tohto lekárskeho ošetrenia;n) pre osoby zúčastňujúce sa na pohrebných obradoch:-  úradný doklad potvrdzujúci úmrtie, ako aj rodinný alebo iný vzťah medzi žiadateľom a zosnulým;o) pre členov oficiálnych delegácií, ktorí sa na základe oficiálneho pozvania adresovaného Bývalej juhoslovanskej republike Macedónsko zúčastňujú na stretnutiach, konzultáciách, rokovaniach alebo výmenných programoch, ako aj na podujatiach organizovaných medzivládnymi organizáciami na území členských štátov:-  list vyhotovený orgánom Bývalej juhoslovanskej republiky Macedónsko potvrdzujúci, že žiadateľ je členom jej delegácie cestujúcej na územie druhej zmluvnej strany s cieľom zúčastniť sa uvedených podujatí, s pripojenou kópiou oficiálneho pozvania;p) pre osoby cestujúce na turistické účely:-  osvedčenie alebo poukaz od cestovnej kancelárie alebo organizátora zájazdov akreditovaných členskými štátmi v rámci miestnej konzulárnej spolupráce, ktoré potvrdzujú rezerváciu organizovaného zájazdu.q) pre návštevníkov vojenských a civilných cintorínov:-  úradný doklad potvrdzujúci existenciu a udržiavanie hrobu, ako aj rodinný alebo iný vzťah medzi žiadateľom a pochovaným;2. Písomná žiadosť uvedená v odseku 1 tohto článku obsahuje tieto údaje:a) v prípade pozvanej osoby: meno a priezvisko, dátum narodenia, pohlavie, občianstvo, číslo dokladu totožnosti, čas a účel cesty, počet vstupov a podľa potreby mená manžela/manželky a detí cestujúcich spolu s pozvanou osobou;b) v prípade pozývajúcej osoby: meno, priezvisko a adresa aleboc) v prípade pozývajúcej právnickej osoby, spoločnosti alebo organizácie: úplný názov a adresa a-  ak žiadosť vystavila organizácia, meno a funkcia osoby, ktorá žiadosť podpísala;-  ak je pozývajúcou osobou právnická osoba alebo spoločnosť, alebo kancelária alebo pobočka takejto právnickej osoby alebo spoločnosti so sídlom na území členského štátu, registračné číslo, ktoré sa vyžaduje podľa vnútroštátnych právnych predpisov dotknutého členského štátu.3. Pre kategórie osôb uvedené v odseku 1 tohto článku sa všetky kategórie víz vydávajú zjednodušeným postupom bez toho, aby sa vyžadovalo ďalšie odôvodnenie, pozvanie alebo potvrdenie týkajúce sa účelu cesty.Článok 5 – Vydávanie víz na viac vstupov1. Diplomatické misie a konzulárne úrady členských štátov vydávajú víza na viac vstupov s platnosťou až päť rokov týmto kategóriám osôb:a) členom národnej vlády, parlamentu, ústavného súdu, najvyššieho súdu, súdnej rady a rady štátnych zástupcov, ak nie sú oslobodení od vízovej povinnosti podľa tejto dohody, pri výkone ich funkcie, s platnosťou víza obmedzenou na ich funkčné obdobie, ak je kratšie ako päť rokov;b) stálym členom oficiálnych delegácií, ktorí sa na základe oficiálneho pozvania adresovaného Bývalej juhoslovanskej republike Macedónsko pravidelne zúčastňujú na stretnutiach, konzultáciách, rokovaniach alebo výmenných programoch, ako aj na podujatiach organizovaných medzivládnymi organizáciami na území členských štátov:c) manželom/manželkám a deťom (vrátane osvojených), ktoré sú mladšie ako 21 rokov, alebo nezaopatreným deťom a rodičom (vrátane opatrovníkov), ktorí navštevujú občanov Bývalej juhoslovanskej republiky Macedónsko s legálnym pobytom na území členských štátov, s platnosťou víza obmedzenou na dobu platnosti ich povolenia na pobyt;d) podnikateľom a zástupcom obchodných organizácií, ktorí pravidelne cestujú do členských štátov;e) novinárom;f) predstaviteľom náboženských spoločenstiev registrovaných v Bývalej juhoslovanskej republike Macedónsko, ktorí pravidelne cestujú do členských štátov.2. Diplomatické misie a konzulárne úrady členských štátov vydávajú víza na viac vstupov s platnosťou až jeden rok týmto kategóriám osôb pod podmienkou, že počas predchádzajúceho roka im bolo udelené aspoň jedno vízum, ktoré využili v súlade s právnymi predpismi o vstupe a pobyte na území navštíveného štátu, a že žiadajú o vízum na viac vstupov odôvodnene:a) študentom a študentom postgraduálneho štúdia, ktorí pravidelne cestujú na účely štúdia alebo vzdelávacích školení, a to aj v rámci výmenných programov;b) účastníkom vedeckých, výskumných, kultúrnych a umeleckých aktivít vrátane univerzitných a iných výmenných programov, ktorí pravidelne cestujú do členských štátov;c) účastníkom medzinárodných športových podujatí a ich odbornému sprievodu;d) príslušníkom slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach a ktorí pravidelne cestujú do členských štátov;e) zástupcom organizácií občianskej spoločnosti, ktorí pravidelne cestujú do členských štátov na účely vzdelávacích školení, seminárov, konferencií, a to aj v rámci výmenných programov;f) účastníkom oficiálnych výmenných programov organizovaných partnerskými obcami a mestami;g) starostom a členom obecných a mestských zastupiteľstiev;h) vodičom poskytujúcim služby medzinárodnej nákladnej a osobnej dopravy na územie členských štátov vo vozidlách registrovaných v Bývalej juhoslovanskej republike Macedónsko;i) členom vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územie členských štátov;j) osobám, ktoré musia cestovať pravidelne zo zdravotných dôvodov, a osobám, ktoré ich musia sprevádzať;k) členom oficiálnych delegácií, ktorí sa na základe oficiálneho pozvania adresovaného Bývalej juhoslovanskej republike Macedónsko pravidelne zúčastňujú na stretnutiach, konzultáciách, rokovaniach alebo výmenných programoch, ako aj na podujatiach organizovaných medzivládnymi organizáciami na území členských štátov;3. Diplomatické misie a konzulárne úrady členských štátov vydávajú víza na viac vstupov s platnosťou najmenej dva roky a najviac päť rokov kategóriám osôb uvedeným v odseku 2 tohto článku a iným osobám pod podmienkou, že počas predchádzajúceho roka využili jednoročné víza na viac vstupov v súlade s právnymi predpismi o vstupe a pobyte na území navštíveného štátu a že dôvody žiadosti o vízum na viac vstupov stále pretrvávajú.4. Celková dĺžka pobytu osôb uvedených v odsekoch 1 až 3 tohto článku na území členských štátov za obdobie 180 dní neprekročí 90 dní.Článok 6 – Poplatky za spracovanie žiadostí o víza1. Poplatok za spracovanie žiadostí o víza pre občanov Bývalej juhoslovanskej republiky Macedónsko je 35 EUR.Výška uvedeného poplatku sa môže prehodnotiť v súlade s postupom stanoveným v článku 14 ods. 4.Ak by Bývalá juhoslovanská republika Macedónsko opätovne zaviedla pre občanov EÚ vízovú povinnosť, poplatok za vízum účtovaný Bývalou juhoslovanskou republikou Macedónsko nebude vyšší ako 35 EUR alebo ako dohodnutá suma, ak dôjde k prehodnoteniu poplatku v súlade s postupom stanoveným v článku 14 ods. 4.2. Od poplatkov za spracovanie žiadosti o vízum sú oslobodené tieto kategórie osôb:a) blízki príbuzní – manželia/manželky, deti (vrátane osvojených), rodičia (vrátane opatrovníkov), starí rodičia a vnuci/vnučky občanov Bývalej juhoslovanskej republiky Macedónsko s legálnym pobytom na území členských štátov;b) členovia oficiálnych delegácií, ktorí sa na základe oficiálneho pozvania adresovaného Bývalej juhoslovanskej republike Macedónsko zúčastňujú na stretnutiach, konzultáciách, rokovaniach alebo výmenných programoch, ako aj na podujatiach organizovaných medzivládnymi organizáciami na území členských štátov;c) členovia národnej vlády, parlamentu, ústavného súdu, najvyššieho súdu, súdnej rady a rady štátnych zástupcov, ak nie sú oslobodení od vízovej povinnosti podľa tejto dohody;d) starostovia a členovia obecných a mestských zastupiteľstiev;e) zdravotne postihnuté osoby a v prípade potreby osoba, ktorá ich sprevádza;f) osoby, ktoré predložili doklady preukazujúce nevyhnutnosť ich cesty z humanitárnych dôvodov vrátane naliehavého lekárskeho ošetrenia, ako aj osoba, ktorá pacienta sprevádza, alebo osoby, ktoré cestujú na pohreb blízkeho príbuzného alebo na návštevu vážne chorého blízkeho príbuzného;g) účastníci medzinárodných športových podujatí a ich odborný sprievod;h) účastníci vedeckých, výskumných, kultúrnych a umeleckých aktivít vrátane univerzitných a iných výmenných programov;i) účastníci oficiálnych výmenných programov organizovaných partnerskými obcami a mestami;j) novinári;k) dôchodcovia;l) vodiči poskytujúci služby medzinárodnej nákladnej a osobnej dopravy na územie členských štátov vo vozidlách registrovaných v Bývalej juhoslovanskej republike Macedónsko;m) členovia vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územie členských štátov;n) zástupcovia organizácií občianskej spoločnosti, ktorí cestujú kvôli účasti na stretnutiach, seminároch, výmenných programoch alebo kurzoch odbornej prípravy;o) predstavitelia náboženských spoločenstiev registrovaných v Bývalej juhoslovanskej republike Macedónsko;p) príslušníci slobodných povolaní, ktorí sa zúčastňujú na medzinárodných výstavách, konferenciách, sympóziách, seminároch alebo iných podobných podujatiach organizovaných na území členských štátov.q) žiaci, študenti, študenti postgraduálneho štúdia a sprevádzajúci učitelia, ktorí cestujú na účely štúdia alebo vzdelávacích školení, a to aj v rámci výmenných programov a iných vzdelávacích alebo školských aktivít:r) deti vo veku do šesť rokov.3. Odchylne od odseku 1 Bulharsko a Rumunsko, ktoré sú viazané schengenským acquis , ale ešte nevydávajú schengenské víza, môžu oslobodiť od poplatkov za spracovanie žiadostí o krátkodobé vnútroštátne víza občanov Bývalej juhoslovanskej republiky Macedónsko, a to až do dňa plnej implementácie schengenského acquis v oblasti vízovej politiky, ktorý sa stanoví rozhodnutím Rady.Článok 7 – Lehoty na spracovanie žiadostí o víza1. Diplomatické misie a konzulárne úrady členských štátov rozhodnú o žiadosti o vydanie víza do 10 kalendárnych dní odo dňa prijatia žiadosti a dokladov potrebných na vydanie víza.2. Lehotu na rozhodnutie o žiadosti o vízum možno v individuálnych prípadoch predĺžiť až na 30 kalendárnych dní, najmä ak je potrebné ďalšie preskúmanie žiadosti.3. Lehotu na rozhodnutie o žiadosti o vízum možno v naliehavých prípadoch skrátiť na dva pracovné dni alebo menej.Článok 8 – Odchod v prípade straty alebo odcudzenia dokladovObčania Európskej únie a Bývalej juhoslovanskej republiky Macedónsko, ktorí stratili doklady totožnosti alebo ktorým boli tieto doklady odcudzené počas ich pobytu na území Bývalej juhoslovanskej republiky Macedónsko alebo členských štátov, môžu toto územie opustiť bez víza alebo iného povolenia na základe platných dokladov totožnosti, ktoré ich oprávňujú na prekročenie hraníc, vydaných diplomatickými misiami alebo konzulárnymi úradmi členských štátov alebo Bývalej juhoslovanskej republiky Macedónsko.Článok 9 – Predĺženie platnosti víza v prípade mimoriadnych okolnostíObčanom Bývalej juhoslovanskej republiky Macedónsko, ktorí z dôvodu vyššej moci, humanitárnych, vážnych pracovných alebo osobných dôvodov nemôžu opustiť územie členských štátov v lehote stanovenej v ich vízach, sa platnosť víz bezplatne predĺži v súlade s právnymi predpismi platnými v hostiteľskom štáte o dobu, ktorá je potrebná na ich návrat do štátu trvalého pobytu.Článok 10 – Diplomatické pasy1. Občania Bývalej juhoslovanskej republiky Macedónsko, ktorí sú držiteľmi platných diplomatických pasov, môžu vstupovať na územie členských štátov, opúšťať ho a prechádzať týmto územím bez víz.2. Osoby uvedené v odseku 1 tohto článku sa môžu zdržiavať na území členských štátov najviac 90 dní za obdobie 180 dní.Článok 11 – Územná platnosť vízS výhradou vnútroštátnych pravidiel a predpisov týkajúcich sa národnej bezpečnosti členských štátov a s výhradou pravidiel EÚ týkajúcich sa víz s obmedzenou územnou platnosťou majú občania Bývalej juhoslovanskej republiky Macedónsko právo cestovať po území členských štátov za rovnakých podmienok ako občania Európskej únie.Článok 12 – Spoločný výbor pre správu dohody1. Zmluvné strany zriadia spoločný výbor odborníkov (ďalej len „výbor“) zložený zo zástupcov Európskeho spoločenstva a Bývalej juhoslovanskej republiky Macedónsko. Spoločenstvo zastupuje Komisia Európskych spoločenstiev, ktorej pomáhajú odborníci z členských štátov.2. Výbor plní najmä tieto úlohy:a) monitoruje vykonávanie tejto dohody (pravidelná výmena informácií vrátane údajov o počte vydaných víz a o počte podaných a zamietnutých žiadostí o víza);b) navrhuje zmeny a doplnenia tejto dohody alebo dodatky k nej;c) urovnáva spory vyplývajúce z výkladu alebo uplatňovania ustanovení tejto dohody.3. Výbor zasadá podľa potreby na žiadosť jednej zo zmluvných strán, najmenej však raz za rok.4. Výbor prijme svoj rokovací poriadok.5. Výbor informuje príslušné orgány zriadené v rámci dohody o stabilizácii a pridružení prostredníctvom pravidelného poskytovania údajov o vykonávaní tejto dohody.Článok 13 – Vzťah tejto dohody k dvojstranným dohodám medzi členskými štátmi a Bývalou juhoslovanskou republikou Macedónsko1. Táto dohoda má odo dňa nadobudnutia platnosti prednosť pred ustanoveniami všetkých dvojstranných alebo viacstranných dohôd alebo dojednaní uzatvorených medzi jednotlivými členskými štátmi a Bývalou juhoslovanskou republikou Macedónsko, pokiaľ ustanovenia uvedených dohôd alebo dojednaní upravujú otázky, ktoré sú predmetom úpravy v tejto dohode.2. Ustanovenia dvojstranných dohôd alebo dojednaní medzi jednotlivými členskými štátmi a Bývalou juhoslovanskou republikou Macedónsko o oslobodení držiteľov služobných pasov od vízovej povinnosti, ktoré boli podpísané pred 1. januárom 2007, sa naďalej uplatňujú počas obdobia piatich rokov od nadobudnutia platnosti tejto dohody bez toho, aby bolo dotknuté právo príslušných členských štátov alebo Bývalej juhoslovanskej republiky Macedónsko vypovedať uvedené dvojstranné dohody alebo pozastaviť ich uplatňovanie počas uvedeného obdobia piatich rokov.Článok 14 – Záverečné ustanovenia1. Zmluvné strany ratifikujú alebo schvália túto dohodu v súlade so svojimi príslušnými postupmi. Dohoda nadobúda platnosť prvým dňom druhého mesiaca po dni, keď si zmluvné strany navzájom oznámia ukončenie uvedených postupov.2. Odchylne od odseku 1 tohto článku táto dohoda nadobúda platnosť až v deň nadobudnutia platnosti dohody medzi Európskym spoločenstvom a Bývalou juhoslovanskou republikou Macedónsko o readmisii osôb, ak tento deň nastane až po dni stanovenom v odseku 1 tohto článku.3. Táto dohoda sa uzatvára na dobu neurčitú. Možno ju vypovedať v súlade s odsekom 6 tohto článku.4. Túto dohodu je možné zmeniť a doplniť písomnou dohodou zmluvných strán. Zmeny a doplnenia nadobúdajú platnosť po tom, ako si zmluvné strany navzájom oznámia ukončenie svojich vnútorných postupov nevyhnutných na tento účel.5. Každá zo zmluvných strán môže úplne alebo sčasti pozastaviť uplatňovanie tejto dohody z dôvodu ochrany verejného poriadku, národnej bezpečnosti alebo verejného zdravia. Rozhodnutie o pozastavení uplatňovania dohody sa oznámi druhej zmluvnej strane najneskôr 48 hodín pred nadobudnutím jeho platnosti. Zmluvná strana, ktorá pozastavila uplatňovanie tejto dohody, bezodkladne informuje druhú zmluvnú stranu hneď, ako dôvody na pozastavenie pominú.6. Každá zo zmluvných strán môže vypovedať túto dohodu na základe písomného oznámenia adresovaného druhej zmluvnej strane. Platnosť tejto dohody skončí po uplynutí 90 dní odo dňa uvedeného oznámenia.V ............ dňa ............ v dvoch vyhotoveniach vo všetkých úradných jazykoch zmluvných strán, pričom každé znenie je rovnako autentické.Za Európske spoločenstvo Za Bývalú juhoslovanskú republiku MacedónskoPRÍLOHAPROTOKOL K DOHODE O ČLENSKÝCH ŠTÁTOCH, KTORÉ NEUPLATŇUJÚ SCHENGENSKÉ ACQUIS V PLNOM ROZSAHUČlenské štáty, ktoré sú viazané schengenským acquis , ale ešte nevydávajú schengenské víza, pričom čakajú na príslušné rozhodnutie Rady v tomto smere, vydávajú vnútroštátne víza, ktorých platnosť je obmedzená na ich vlastné územie.Tieto členské štáty môžu jednostranne uznať schengenské víza a povolenia na pobyt na účel tranzitu cez ich územie v súlade s rozhodnutím Európskeho parlamentu a Rady č. 895/2006/ES zo 14. júna 2006.Keďže rozhodnutie Európskeho parlamentu a Rady č. 895/2006 zo 14. júna 2006 sa nevzťahuje na Rumunsko ani na Bulharsko, Európska komisia predloží návrh podobných ustanovení, aby tieto krajiny mohli jednostranne uznať schengenské víza a povolenia na pobyt a iné podobné doklady vydané v iných členských štátoch, ktoré ešte nie sú v plnej miere začlenené do schengenského priestoru, na účel tranzitu cez ich územie.SPOLOČNÉ VYHLÁSENIE O PERSPEKTÍVE VZÁJOMNÉHO BEZVÍZOVÉHO REŽIMUV súlade so závermi summitu EÚ – západný Balkán, ktorý sa uskutočnil 21. júna 2003 v Solúne, opatrenia na zjednodušenie vydávania víz ustanovené v tejto dohode predstavujú prechodnú fázu na ceste k bezvízovému režimu pre občanov Bývalej juhoslovanskej republiky Macedónsko.Bezvízový režim pre občanov Bývalej juhoslovanskej republiky Macedónsko sa zavedie na základe pozitívneho hodnotenia výsledkov, ktoré krajina dosiahla pri implementácii príslušných reforiem, a v súlade s postupmi a kritériami stanovenými v nariadení Rady (ES) č. 539/2001 z 15. marca 2001.SPOLOČNÉ VYHLÁSENIE TÝKAJÚCE SA DÁNSKAZmluvné strany berú na vedomie, že táto dohoda sa nevzťahuje na postupy vydávania víz diplomatickými misiami a konzulárnymi úradmi Dánskeho kráľovstva.Za týchto okolností je žiaduce, aby orgány Dánska a Bývalej juhoslovanskej republiky Macedónsko bezodkladne uzatvorili dvojstrannú dohodu o zjednodušení vydávania krátkodobých víz za podobných podmienok, ako boli dohodnuté v tejto dohode medzi Európskym spoločenstvom a Bývalou juhoslovanskou republikou Macedónsko..SPOLOČNÉ VYHLÁSENIE TÝKAJÚCE SA SPOJENÉHO KRÁĽOVSTVA A ÍRSKAZmluvné strany berú na vedomie, že táto dohoda sa nevzťahuje na územie Spojeného kráľovstva a Írska.Za týchto okolností je žiaduce, aby orgány Spojeného kráľovstva, Írska a Bývalej juhoslovanskej republiky Macedónsko uzatvorili dvojstranné dohody o zjednodušení vydávania víz.SPOLOČNÉ VYHLÁSENIE TÝKAJÚCE SA ISLANDU A NÓRSKAZmluvné strany berú na vedomie úzky vzťah medzi Európskym spoločenstvom a Islandom a Nórskom, najmä na základe dohody z 18. mája 1999 o pridružení týchto krajín pri vykonávaní, uplatňovaní a rozvoji schengenského acquis .Za týchto okolností je žiaduce, aby orgány Nórska, Islandu a Bývalej juhoslovanskej republiky Macedónsko bezodkladne uzatvorili dvojstranné dohody o zjednodušení vydávania krátkodobých víz za podobných podmienok, ako boli dohodnuté v tejto dohode medzi Európskym spoločenstvom a Bývalou juhoslovanskou republikou Macedónsko.SPOLOČNÉ VYHLÁSENIE TÝKAJÚCE SA ŠVAJČIARSKEJ KONFEDERÁCIE A LICHTENŠTAJNSKA ( ak je potrebné)Ak dohoda medzi EÚ, ES a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis a protokoly k uvedenej dohode týkajúce sa Lichtenštajnska v čase ukončenia rokovaní s Bývalou juhoslovanskou republikou Macedónsko už nadobudli platnosť, doplní sa podobné vyhlásenie týkajúce sa Švajčiarska a Lichtenštajnska.VYHLÁSENIE EURÓPSKEHO SPOLOČENSTVA O PREHODNOTENÍ VÍZOVEJ POVINNOSTI PRE DRŽITEĽOV SLUŽOBNÝCH PASOVKeďže oslobodenie držiteľov služobných pasov od vízovej povinnosti na základe dvojstranných dohôd alebo dojednaní medzi jednotlivými členskými štátmi a Bývalou juhoslovanskou Republikou Macedónsko, ktoré boli podpísané pred 1. januárom 2007, sa naďalej uplatňuje len počas obdobia piatich rokov od nadobudnutia platnosti tejto dohody bez toho, aby bolo dotknuté právo príslušných členských štátov alebo Bývalej juhoslovanskej republiky Macedónsko vypovedať uvedené dvojstranné dohody alebo pozastaviť ich uplatňovanie počas uvedeného obdobia piatich rokov, Európske spoločenstvo opätovne posúdi situáciu držiteľov služobných pasov najneskôr 2 roky po nadobudnutí platnosti tejto dohody s cieľom prípadnej zmeny a doplnenia dohody na tento účel v súlade s postupom stanoveným v článku 14 ods. 4.VYHLÁSENIE EURÓPSKEHO SPOLOČENSTVA TÝKAJÚCE SA PRÍSTUPU ŽIADATEĽOV O VÍZA K INFORMÁCIÁM A HARMONIZÁCIE INFORMÁCIÍ O POSTUPOCH PRI VYDÁVANÍ KRÁTKODOBÝCH VÍZ A O DOKLADOCH, KTORÉ SA PREDKLADAJÚ SPOLU SO ŽIADOSŤOU O KRÁTKODOBÉ VÍZAUznávajúc dôležitosť transparentnosti pre žiadateľov o víza, Európske spoločenstvo pripomína, že návrh právneho predpisu o prepracovaní Spoločných konzulárnych pokynov týkajúcich sa víz pre diplomatické misie a konzulárne úrady, ktorý bol Európskou komisiou prijatý 19. júla 2006 a v súčasnosti je predmetom rokovaní medzi Európskym parlamentom a Radou, rieši otázku podmienok prístupu žiadateľov o víza k diplomatickým misiám a konzulárnym úradom členských štátov.Pokiaľ ide o informácie, ktoré sa majú poskytnúť žiadateľom o víza, Európske spoločenstvo sa domnieva, že by sa mali prijať primerané opatrenia:-  vo všeobecnosti by sa pre žiadateľov o víza mali vypracovať základné informácie o postupoch a podmienkach pre podávanie žiadostí o víza a o platnosti vydávaných víz.-  Európske spoločenstvo vypracuje zoznam minimálnych požiadaviek s cieľom zabezpečiť, aby žiadateľom z Bývalej juhoslovanskej republiky Macedónsko boli poskytované zrozumiteľné a jednotné základné informácie a aby sa od nich vyžadovali v zásade rovnaké doklady.Uvedené informácie vrátane zoznamu cestovných kancelárií a organizátorov zájazdov akreditovaných v rámci miestnej konzulárnej spolupráce sa budú rozširovať širokej verejnosti (prostredníctvom informačných tabúľ konzulátov, letákov, internetových stránok atď.).Diplomatické misie a konzulárne úrady členských štátov organizačne zabezpečia, aby sa schôdzka na predloženie žiadosti o vízum a príslušných dokladov uskutočnila v primeranej lehote.Diplomatické misie a konzulárne úrady členských štátov poskytujú v jednotlivých prípadoch, a to najmä žiadateľom bona fide , informácie o existujúcich možnostiach zjednodušenia vydania krátkodobých víz podľa schengenského acquis vrátane informácií o zjednodušení, pokiaľ ide o požadované doklady .POLITICKÉ VYHLÁSENIE BULHARSKA O MALOM POHRANIČNOM STYKUBulharská republika vyjadruje svoje želanie začať rokovania o dvojstrannej dohode s Bývalou juhoslovanskou republikou Macedónsko na účely implementácie režimu malého pohraničného styku zavedeného nariadením Európskeho parlamentu a Rady (ES) č. 1931/2006 z 20. decembra 2006, ktorým sa ustanovujú pravidlá malého pohraničného styku na vonkajších pozemných hraniciach členských štátov a ktorým sa menia a dopĺňajú ustanovenia Schengenského dohovoru .VYHLÁSENIE EURÓPSKEHO SPOLOČENSTVA O OSLOBODENÍ OBČANOV RUMUNSKA OD VÍZOVEJ POVINNOSTI BÝVALOU JUHOSLOVANSKOU REPUBLIKOU MACEDÓNSKOEurópske spoločenstvo berie na vedomie úmysel Bývalej juhoslovanskej republiky Macedónsko jednostranným rozhodnutím oslobodiť občanov Rumunska od vízovej povinnosti.Vzhľadom na dôležitosť rovnakého zaobchádzania so všetkými európskymi občanmi zo strany tretích krajín vo vízových otázkach Európske spoločenstvo vyhlasuje, že pred ratifikovaním tejto dohody o zjednodušení vydávania víz má v úmysle počkať na prijatie jednostranného rozhodnutia o oslobodení občanov Rumunska od vízovej povinnosti Bývalou juhoslovanskou republikou Macedónsko.VYHLÁSENIE EURÓPSKEHO SPOLOČENSTVA O ZJEDNODUŠENIACH PRE RODINNÝCH PRÍSLUŠNÍKOVEurópske spoločenstvo berie na vedomie návrh Bývalej juhoslovanskej republiky Macedónsko rozšíriť vymedzenie pojmu rodinných príslušníkov, na ktorých by sa malo vzťahovať zjednodušenie vydávania víz, ako aj dôležitosť, ktorú Bývalá juhoslovanská republika Macedónsko prikladá zjednodušeniu pohybu tejto kategórie osôb.S cieľom uľahčiť mobilitu väčšieho počtu osôb, ktoré majú rodinné väzby (najmä sestry a bratia a ich deti) s občanmi Bývalej juhoslovanskej republiky Macedónsko s legálnym pobytom na území členských štátov, Európske spoločenstvo vyzýva konzulárne úrady členských štátov, aby plne využívali možnosti, ktoré ponúka acquis communautaire , na zjednodušenie vydávania víz tejto kategórii osôb, a to najmä prostredníctvom zjednodušenia požiadaviek na písomné doklady požadované od žiadateľov, oslobodenia od manipulačných poplatkov a v náležitých prípadoch vydávania víz na viac vstupov.***[1] Ú. v. EÚ L 167, 20.6.2006, s.1.[2] Ú. v. EÚ C, s. .[3] Ú. v. EÚ C ...[4] Ú. v. EÚ C ...[5] Dátum nadobudnutia platnosti dohody bude uverejnený v Úradnom vestníku Európskej únie [Generálnym sekretariátom Rady].


title: Návrh rozhodnutie Rady o podpise a predbežnom uplatňovaní Dohody medzi Európskym spoločenstvom a Albánskou republikou o určitých aspektoch leteckých služieb # Návrh rozhodnutie Rady o podpise Dohody medzi Európskym spoločenstvom a Albánskou republikou o určitých aspektoch leteckých služieb

text:
Dôležité právne oznámenie

|

52005PC0349(01)

Návrh rozhodnutie Rady o podpise a predbežnom uplatňovaní Dohody medzi Európskym spoločenstvom a Albánskou republikou o určitých aspektoch leteckých služieb  /* KOM/2005/0349 v konečnom znení */

	[pic] | KOMISIA EURÓPSKYCH SPOLOČENSTIEV |Brusel, 29.7.2005KOM(2005) 349 v konečnom znení2005/0143 (CNS)NávrhROZHODNUTIE RADYo podpise a predbežnom uplatňovaní Dohody medzi Európskym spoločenstvom a Albánskou republikou o určitých aspektoch leteckých služiebNávrhROZHODNUTIE RADYo podpise Dohody medzi Európskym spoločenstvom a Albánskou republikou o určitých aspektoch leteckých služieb(predložené Komisiou)ODÔVODNENIEMedzinárodné vzťahy v oblasti leteckej dopravy sa medzi členskými štátmi a tretími krajinami tradične riadia bilaterálnymi dohodami medzi členskými štátmi a tretími krajinami o leteckých službách, ich prílohami a inými súvisiacimi bilaterálnymi alebo mnohostrannými dojednaniami.Na základe rozsudkov Súdneho dvora Európskych spoločenstiev v prípadoch C-466/98, C-467/98, C-468/98, C-471/98, C-472/98, C-475/98 a C-476/98 patria rôzne aspekty zahraničných vzťahov v oblasti leteckej dopravy do výhradnej pôsobnosti Spoločenstva. Súdny dvor taktiež potvrdil právo leteckých dopravcov Spoločenstva využívať výhody práva usadiť sa v Spoločenstve, vrátane práva na nediskriminačný prístup na trh.Tradičné ustanovenia o udelení práv v bilaterálnych dohodách členských štátov o leteckých službách sú v rozpore s právnymi predpismi Spoločenstva. Umožňujú tretej krajine zamietnuť, odňať alebo dočasne pozastaviť povolenia alebo oprávnenia leteckého dopravcu, ktorý bol určený členským štátom, ale ktorý nie je z väčšej časti vo vlastníctve členského štátu alebo jeho štátnych príslušníkov a nie je nimi účinne riadený. To sa považuje za diskrimináciu voči dopravcom Spoločenstva so sídlom na území členského štátu, ktorí sú však vo vlastníctve štátnych príslušníkov iných členských štátov a sú nimi riadení. Odporuje to článku 43 zmluvy, podľa ktorého sa so štátnymi príslušníkmi členských štátov, ktorí využili slobodu usadiť sa, má v hostiteľskom členskom štáte zaobchádzať rovnako ako so štátnymi príslušníkmi tohto členského štátu.Na základe rozsudkov Súdneho dvora Európskych spoločenstiev oprávnila Rada v júni 2003 Komisiu, aby začala rokovania s tretími krajinami o náhrade určitých ustanovení v platných bilaterálnych dohodách dohodou Spoločenstva[1].V súlade s mechanizmami a smernicami podľa prílohy k rozhodnutiu Rady, ktorým sa Komisia oprávňuje na začatie rokovaní s tretími krajinami o nahradení určitých ustanovení v platných bilaterálnych dohodách dohodou Spoločenstva, Komisia dojednala dohodu s Albánskou republikou, ktorou sa nahrádzajú určité ustanovenia platných bilaterálnych dohôd medzi členskými štátmi a Albánskou republikou o leteckých službách. Článok 2 dohody nahrádza tradičné ustanovenia o udelení práv ustanovením Spoločenstva o udelení práv, podľa ktorého sa všetkým dopravcom Spoločenstva povoľuje využívať výhody práva usadiť sa. Predmetom článkov 4 a 5 dohody sú dva typy ustanovení, ktoré sa týkajú otázok pôsobnosti Spoločenstva. Článok 4 upravuje zdaňovanie leteckého paliva, otázku, ktorá bola harmonizovaná smernicou Rady 2003/96/ES o reštrukturalizácii právneho rámca Spoločenstva pre zdaňovanie energetických výrobkov a elektriny, najmä jej článkom 14 ods. 2. Článok 5 (Ceny) rieši rozpor medzi platnými bilaterálnymi dohodami o leteckých službách a nariadením Rady č. 2409/92 o cestovnom a sadzbách v leteckých dopravných službách, ktoré zakazuje dopravcom z tretích krajín, aby v Spoločenstve určovali ceny za dopravu v leteckých službách.Rada bola požiadaná o schválenie rozhodnutí o podpise a predbežnom uplatňovaní, ako aj o uzavretí dohody medzi Európskym spoločenstvom a Albánskou republikou o určitých aspektoch leteckých služieb a o určenie osôb oprávnených podpísať dohodu v mene Spoločenstva.NávrhROZHODNUTIE RADYo podpise a predbežnom uplatňovaní Dohody medzi Európskym spoločenstvom a Albánskou republikou o určitých aspektoch leteckých služiebRADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä na jej článok 80 ods. 2, v súvislosti s prvou vetou prvého pododseku článku 300 ods. 2,so zreteľom na návrh Komisie[2],keďže:1.  Rada oprávnila Komisiu 5. júna 2003 na začatie rokovaní s tretími krajinami o nahradení určitých ustanovení v platných bilaterálnych dohodách dohodou Spoločenstva.2.  Komisia dojednala v mene Spoločenstva dohodu s Albánskou republikou o určitých aspektoch leteckých služieb v súlade s mechanizmami a smernicami podľa prílohy k rozhodnutiu Rady, ktorým sa Komisia oprávňuje na začatie rokovaní s tretími krajinami o nahradení určitých ustanovení v platných bilaterálnych dohodách dohodou Spoločenstva.3.  S výhradou možného neskoršieho uzavretia by sa dohoda dojednaná Komisiou mala podpísať a dočasne uplatňovať,ROZHODLA TAKTO:Jediný článok1. S výhradou neskoršieho následného uzavretia sa predseda Rady týmto oprávňuje určiť osobu alebo osoby splnomocnené na podpísanie dohody medzi Európskym spoločenstvom a Albánskou republikou o určitých aspektoch leteckých služieb v mene Spoločenstva.2. Kým dohoda nenadobudne účinnosť, bude sa predbežne uplatňovať od prvého dňa prvého mesiaca nasledujúceho po dni, keď si strany navzájom oznámia ukončenie postupov potrebných na tento účel. Predseda Rady sa týmto oprávňuje vykonať oznámenie podľa článku 8.2 dohody.3. Text dohody tvorí prílohu k tomuto rozhodnutiu.V BruseliZa Radupredseda2005/0143 (CNS)NávrhROZHODNUTIE RADYo podpise Dohody medzi Európskym spoločenstvom a Albánskou republikou o určitých aspektoch leteckých služiebRADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä na jej článok 80 ods. 2, v súvislosti s prvou vetou prvého pododseku článku 300 ods. 2 a prvého pododseku odseku 3 uvedeného článku,so zreteľom na návrh Komisie[3],so zreteľom na stanovisko Európskeho parlamentu[4],keďže:(1) Rada oprávnila Komisiu 5. júna 2003 na začatie rokovaní s tretími krajinami o nahradení určitých ustanovení v platných bilaterálnych dohodách dohodou Spoločenstva.(2) Komisia dojednala v mene Spoločenstva dohodu s Albánskou republikou o určitých aspektoch leteckých služieb v súlade s mechanizmami a smernicami podľa prílohy k rozhodnutiu Rady, ktorým sa Komisia oprávňuje na začatie rokovaní s tretími krajinami o nahradení určitých ustanovení v platných bilaterálnych dohodách dohodou Spoločenstva.(3) Táto dohoda bola podpísaná v mene Spoločenstva […] s výhradou jej možného neskoršieho uzavretia, v súlade s rozhodnutím Rady .../.../ES z ... […][5].(4) Táto dohoda by sa mala schváliť,ROZHODLA TAKTO:Článok 11. Dohoda medzi Európskym spoločenstvom a Albánskou republikou o určitých aspektoch leteckých služieb sa schvaľuje v mene Spoločenstva.2. Text dohody tvorí prílohu k tomuto rozhodnutiu.Článok 2Predseda Rady sa týmto oprávňuje určiť osobu splnomocnenú na vykonanie oznámenia podľa článku 8.1 dohody.V BruseliZa RadupredsedaPRÍLOHADOHODAmedzi Európskym spoločenstvom a Albánskou republikou o určitých aspektoch leteckých služiebEURÓPSKE SPOLOČENSTVOna jednej strane aALBÁNSKA REPUBLIKA(ďalej len „Albánsko“)na strane druhej,(ďalej len „strany“)BERÚC NA VEDOMIE, že medzi niektorými členskými štátmi Európskeho spoločenstva a Albánskom boli uzavreté bilaterálne dohody o leteckých službách, ktoré obsahujú ustanovenia v rozpore s právnymi predpismi Spoločenstva.BERÚC NA VEDOMIE, že rôzne aspekty, ktoré môžu byť súčasťou bilaterálnych dohôd o leteckých službách medzi členskými štátmi Európskeho spoločenstva a tretími krajinami, patria do výhradnej pôsobnosti Európskeho spoločenstva.BERÚC NA VEDOMIE, že podľa právnych predpisov Európskeho spoločenstva leteckí dopravcovia Spoločenstva so sídlom v členskom štáte majú právo na nediskriminačný prístup k leteckým trasám medzi členskými štátmi Európskeho spoločenstva a tretími krajinami.SO ZRETEĽOM na dohody medzi Európskym spoločenstvom a niektorými tretími krajinami, ktoré umožňujú príslušníkom týchto tretích krajín získať vlastnícky podiel v spoločnostiach leteckých dopravcov, ktoré majú licenciu v súlade s právnymi predpismi Európskeho spoločenstva.UZNÁVAJÚC, že určité ustanovenia bilaterálnych dohôd o leteckých službách medzi členskými štátmi Európskeho spoločenstva a Albánskom, ktoré sú v rozpore s právnymi predpismi Európskeho spoločenstva, sa s ním musia zosúladiť, s cieľom vytvoriť pevný právny základ pre letecké služby medzi Európskym spoločenstvom a Albánskou republikou a zachovať kontinuitu týchto leteckých služieb.BERÚC NA VEDOMIE, že Európske spoločenstvo nemá v úmysle zvýšiť v rámci týchto rokovaní celkový objem leteckej dopravy medzi Európskym spoločenstvom a Albánskou republikou, ani ovplyvniť rovnováhu medzi leteckými dopravcami Spoločenstva a leteckými dopravcami Albánskej republiky, alebo dojednať zmeny a doplnenia ustanovení platných bilaterálnych dohôd o leteckých službách, ktoré sa týkajú dopravných práv.SA DOHODLI TAKTO:Článok 1 Všeobecné ustanovenia1. Na účely tejto dohody sa pod pojmom „členské štáty“ rozumejú členské štáty Európskeho spoločenstva.2. Keď je v dohodách uvedených v prílohe 1 uvedený odkaz na štátnych príslušníkov členského štátu, ktorý je stranou takejto dohody, chápe sa ako odkaz na štátnych príslušníkov členského štátu Európskeho spoločenstva.3. Keď je v dohodách uvedených v prílohe 1 uvedený odkaz na leteckých dopravcov alebo letecké dopravné spoločnosti členského štátu, ktorý je stranou takejto dohody, chápe sa ako odkaz na leteckých dopravcov alebo letecké dopravné spoločnosti určené týmto členským štátom.Článok 2 Určenie členským štátom1. Ustanovenia v odsekoch 2 a 3 tohto článku nahrádzajú príslušné ustanovenia v článkoch uvedených v prílohe 2 písm. a) a b) v uvedenom poradí, pokiaľ ide o určenie leteckého dopravcu príslušným členským štátom, jeho oprávnenia a povolenia udelené Albánskou republikou a odmietnutie, zrušenie, dočasné pozastavenie alebo obmedzenie oprávnení alebo povolení udelených leteckému dopravcovi v uvedenom poradí.2. Keď členský štát určí leteckého dopravcu, Albánska republika udelí príslušné oprávnenia a povolenia s minimálnym procedurálnym oneskorením za predpokladu, že:i. letecký dopravca má podľa Zmluvy o založení Európskeho spoločenstva sídlo na území určujúceho členského štátu a má platnú prevádzkovú licenciu v súlade s právnymi predpismi Európskeho spoločenstva;ii. členský štát zodpovedný za vydávanie osvedčenia pre prevádzkovateľov leteckej dopravy vykonáva a udržiava účinnú regulačnú kontrolu leteckého dopravcu a v určení je jasne uvedený príslušný vládny orgán civilného letectva; aiii. leteckého dopravcu priamo alebo väčšinovo vlastnia a naďalej budú vlastniť členské štáty a/alebo štátni príslušníci členských štátov, a/alebo iné štáty uvedené v prílohe 3, a/alebo štátni príslušníci týchto iných štátov a je neustále účinne riadený týmito štátmi a/alebo týmito štátnymi príslušníkmi.3. Albánska republika môže zamietnuť, zrušiť, dočasne pozastaviť alebo obmedziť oprávnenia alebo povolenia leteckého dopravcu, ktorého určil členský štát, keď:i. letecký dopravca nemá sídlo na území určujúceho členského štátu podľa Zmluvy o založení Európskeho spoločenstva, alebo nemá platnú prevádzkovú licenciu v súlade s právnymi predpismi Európskeho spoločenstva;ii. členský štát, ktorý zodpovedá za vydávanie osvedčenia prevádzkovateľa leteckej dopravy, nevykonáva a neudržuje efektívnu regulačnú kontrolu nad leteckým dopravcom alebo v určení nie je zreteľne určený príslušný letecký úrad; aleboiii. leteckého dopravcu priamo alebo väčšinovo nevlastnia alebo efektívne neriadia členské štáty a/alebo štátni príslušníci členských štátov, alebo iné štáty uvedené v prílohe 3, a/alebo štátni príslušníci týchto iných štátov.Pri uplatňovaní svojho práva na základe tohto odseku Albánska republika nesmie diskriminovať leteckých dopravcov Spoločenstva na základe ich štátnej príslušnosti.Článok 3 Práva súvisiace s regulačnou kontrolou1. Ustanovenia odseku 2 tohto článku dopĺňajú články uvedené v prílohe 2 písm. c).2. V prípadoch, ak členský štát určil leteckého dopravcu, ktorého regulačnú kontrolu vykonáva a udržiava iný členský štát, uplatňujú sa práva Albánskej republiky vyplývajúce z bezpečnostných ustanovení dohody medzi tým členským štátom, ktorý určil leteckého dopravcu a Albánskou republikou rovnako v prípadoch prijatia, vykonávania a dodržiavania bezpečnostných noriem týmto iným členským štátom a pokiaľ ide o prevádzkové oprávnenie dotknutého leteckého dopravcu.Článok 4 Zdanenie leteckého paliva1. Ustanovenia odseku 2 tohto článku dopĺňajú zodpovedajúce ustanovenia článkov uvedených v prílohe 2 písm. d).2. Napriek akémukoľvek inému ustanoveniu, ktoré by bolo v rozpore s týmto ustanovením, žiadne ustanovenie dohôd uvedených v prílohe 2 písm. d) nebráni členskému štátu uvaliť dane, odvody, clá, poplatky alebo dávky na palivá dodávané na jeho územie a používané lietadlom určeného leteckého dopravcu Albánskej republiky, ktoré je prevádzkované medzi úsekom na území tohto členského štátu a iným úsekom na území tohto členského štátu alebo na území iného členského štátu.Článok 5 Sadzby za prepravu v rámci Európskeho spoločenstva1. Ustanovenia odseku 2 tohto článku dopĺňajú články uvedené v prílohe 2 písm. e).2. Sadzby stanovené leteckým dopravcom (leteckými dopravcami) určeným (určenými) Albánskou republikou v súlade s dohodou uvedenou v prílohe 1, ktorá obsahuje ustanovenie uvedené v prílohe 2 písm. e) na prepravu uskutočnenú v rámci Európskeho spoločenstva, podliehajú právnym predpisom Európskeho spoločenstva.Článok 6 Prílohy k dohodePrílohy k tejto dohode tvoria jej neoddeliteľnú súčasť.Článok 7 Prepracovanie alebo zmena a doplnenieStrany môžu na základe vzájomnej dohody kedykoľvek prepracovať alebo zmeniť a doplniť túto dohodu.Článok 8 Nadobudnutie platnosti a predbežné uplatňovanie1. Táto dohoda nadobudne platnosť potom, keď si zmluvné strany vzájomne písomne oznámia, že ich príslušné vnútorné postupy, ktoré sú potrebné na nadobudnutie jej platnosti, sú ukončené.2. Napriek odseku 1 sa strany dohodli, že budú túto dohodu predbežne uplatňovať od prvého dňa mesiaca nasledujúceho po dátume, keď si strany navzájom oznámia ukončenie postupov potrebných na tento účel.3. Dohody a iné dojednania medzi členskými štátmi a Albánskou republikou, ktoré ku dňu podpísania dohody ešte nenadobudli platnosť a dočasne sa neuplatňujú, sú uvedené v prílohe 1 písm. b). Táto dohoda sa uplatňuje na všetky takéto dohody a dojednania potom, ako nadobudnú platnosť, alebo sa začnú predbežne uplatňovať.Článok 9 Ukončenie platnosti1. V prípade, že sa skončí platnosť dohody uvedenej v prílohe I, skončí súčasne platnosť všetkých ustanovení tejto dohody súvisiacich s príslušnou dohodou uvedenou v prílohe 1.2. V prípade, že sa skončí platnosť všetkých dohôd uvedených v prílohe I, skončí sa súčasne platnosť tejto dohody.NA DÔKAZ TOHO podpísali riadne splnomocnení zástupcovia túto dohodu.Vyhotovené v [….] v dvoch prvopisoch dňa [….] v českom, dánskom, holandskom, anglickom, estónskom, fínskom, francúzskom, nemeckom, gréckom, maďarskom, talianskom, lotyšskom, litovskom, maltskom, poľskom, portugalskom, slovenskom, slovinskom, španielskom, švédskom a albánskom jazyku. V prípade rozdielnej interpretácie má anglický text prednosť pred ostatnými textami.ZA EURÓPSKE SPOLOČENSTVO: ZA ALBÁNSKU REPUBLIKUPríloha 1Zoznam dohôd uvedených v článku 1 tejto dohodya) Dohody medzi Albánskou republikou a členskými štátmi Európskeho spoločenstva o leteckých službách, ktoré boli uzavreté, podpísané a/alebo predbežne uplatňované v čase podpisu tejto dohody.-  Dohoda o leteckej doprave medzi spolkovou vládou Rakúska a vládou Albánskej republiky , ktorá bola podpísaná vo Viedni 18. marca 1993, ďalej len „Dohoda medzi Albánskom a Rakúskom“ v prílohe 2,Vykladá sa spolu s dohodnutou zápisnicou vyhotovenou v Tirane 29. apríla 1992.-  Dohoda medzi vládou Belgického kráľovstva a vládou Albánskej republiky o leteckej doprave, ktorá bola podpísaná v Bruseli 14. novembra 2002, ďalej len „Dohoda medzi Albánskom a Belgickom“ v prílohe 2,Vykladá sa spolu s Memorandom o porozumení uzatvorenom v Bruseli 18. júna 2002.-  Dohoda medzi vládou Československej republiky a vládou Albánskej ľudovej republiky o leteckých službách, ktorá bola podpísaná v Tirane 20. mája 1958, ďalej len „Dohoda medzi Albánskom a Českou republikou“ v prílohe 2,-  Dohoda medzi vládou Francúzskej republiky a vládou Albánskej ľudovej socialistickej republiky týkajúca sa civilnej leteckej dopravy, ktorá bola parafovaná v Tirane 12. januára 1989, ďalej len „Dohoda medzi Albánskom a Francúzskom“ v prílohe 2,-  Dohoda o leteckej doprave medzi vládou Spolkovej republiky Nemecko a vládou Albánskej republiky, ktorá bola podpísaná v Tirane 22. apríla 1992, ďalej len „Dohoda medzi Albánskom a Nemeckom“ v prílohe 2,-  Dohoda medzi vládou Helénskej republiky a vládou Ľudovej socialistickej albánskej republiky o leteckých službách , ktorá bola podpísaná v Tirane 16. júla 1997, ďalej len „Dohoda medzi Albánskom a Gréckom “ v prílohe 2.-  Ako aj memorandum o porozumení, ktoré bolo uzatvorené v Aténach 25. júna 1998.-  Dohoda o úprave civilnej leteckej dopravy medzi vládou Maďarskej ľudovej republiky a vládou Albánskej ľudovej republiky, ktorá bola podpísaná v Budapešti 16. januára 1958, ďalej len „Dohoda medzi Albánskom a Maďarskom“ v prílohe 2,-  Dohoda medzi vládou Talianskej republiky a vládou Albánskej republiky týkajúca sa leteckých služieb, ktorá bola podpísaná v Tirane 18. decembra 1992, ďalej len „Dohoda medzi Albánskom a Talianskom“ v prílohe 2,-  Dohoda medzi Holandským kráľovstvom a Albánskou republikou týkajúca sa leteckých služieb medzi územiami ich štátov a mimo nich, ktorá bola podpísaná v Haagu 25. septembra 1996, ďalej len „Dohoda medzi Albánskom a Holandskom“ v prílohe 2,-  Dohoda medzi vládou Poľskej ľudovej republiky a vládou Albánskej ľudovej republiky týkajúca sa leteckých služieb, ktorá bola podpísaná v Tirane 8. júla 1957, ďalej len „Dohoda medzi Albánskom a Poľskom“ v prílohe 2,-  Dohoda medzi Slovinskou republikou a Albánskou republikou o pravidelných leteckých službách, ktorá bola podpísaná v Ľubľane 10. novembra 1992, ďalej len „Dohoda medzi Albánskom a Slovinskom“ v prílohe 2;-  Dohoda medzi vládou Spojeného kráľovstva Veľkej Británie a Severného Írska a vládou Albánskej republiky o leteckých službách, ktorá bola podpísaná v Londýne 30. marca 1994, ďalej len „Dohoda medzi Albánskom a Spojeným kráľovstvom“ v prílohe 2,Vykladá sa spolu Memorandom o porozumení uzatvorenom v Londýne 14. novembra 2002.b) Dohody o leteckých službách a iné dojednania parafované alebo podpísané medzi Albánskou republikou a členskými štátmi Európskeho spoločenstva, ktoré v čase podpisu tejto dohody ešte nenadobudli platnosť a predbežne sa neuplatňujú.Príloha 2Zoznam článkov v dohodách uvedených v prílohe 1, na ktoré odkazujú články 2 až 5 tejto dohodya) Určenie členským štátom:-  Článok 3 Dohody medzi Albánskom a Rakúskom;-  Články 2 Dohody medzi Albánskom Českou republikou;-  Článok 3 Dohody medzi Albánskom a Nemeckom;-  Odseky 1 a 2 článku 3 Dohody medzi Albánskom a Gréckom;-  Článok 2 Dohody medzi Albánskom a Maďarskom;-  Článok 4 Dohody medzi Albánskom a Talianskom;-  Článok 4 Dohody medzi Albánskom a Holandskom;-  Články 2 a 3 a príloha II bod 1 k Dohode medzi Albánskom a Poľskom;-  Článok 7 Dohody medzi Albánskom a Slovinskom;-  Článok 4 Dohody medzi Albánskom a Spojeným kráľovstvom;b) Zamietnutie, zrušenie, dočasné pozastavenie alebo obmedzenie oprávnení alebo povolení-  Článok 4 Dohody medzi Albánskom a Rakúskom;-  Článok 5 Dohody medzi Albánskom a Belgickom;-  Článok 4 Dohody medzi Albánskom a Nemeckom;-  Článok 3 ods. 3 Dohody medzi Albánskom a Gréckom;-  Článok 7 Dohody medzi Albánskom a Francúzskom;-  Článok 5 Dohody medzi Albánskom a Talianskom;-  Článok 5 Dohody medzi Albánskom a Holandskom;-  Článok 8 Dohody medzi Albánskom a Slovinskom;-  Článok 5 Dohody medzi Albánskom a Spojeným kráľovstvom;c) Regulačná kontrola:d) Zdanenie leteckého paliva-  Článok 7 Dohody medzi Albánskom a Rakúskom;-  Článok 10 Dohody medzi Albánskom a Belgickom;-  Článok 4 Dohody medzi Albánskom a Českou republikou;-  Článok 10 Dohody medzi Albánskom a Nemeckom;-  Článok 7 Dohody medzi Albánskom a Gréckom;-  Článok 13 Dohody medzi Albánskom a Francúzskom;-  Článok 6 Dohody medzi Albánskom a Talianskom;-  Článok 10 Dohody medzi Albánskom a Holandskom;-  Článok 6 Dohody medzi Albánskom a Poľskom;-  Článok 10 Dohody medzi Albánskom a Slovinskom;-  Článok 8 Dohody medzi Albánskom a Spojeným kráľovstvom;e) Sadzby za prepravu v rámci Európskeho spoločenstva:-  Článok 11 Dohody medzi Albánskom a Rakúskom;-  Článok 13 Dohody medzi Albánskom a Belgickom;-  Článok 2 Dohody medzi Albánskom a Českou republikou;-  Článok 14 Dohody medzi Albánskom a Nemeckom;-  Článok 6 Dohody medzi Albánskom a Gréckom;-  Článok 17 Dohody medzi Albánskom a Francúzskom;-  Článok 8 Dohody medzi Albánskom a Talianskom;-  Článok 6 Dohody medzi Albánskom a Holandskom;-  Článok 7 Dohody medzi Albánskom a Poľskom;-  Článok 14 Dohody medzi Albánskom a Slovinskom;-  Článok 7 Dohody medzi Albánskom a Spojeným kráľovstvom;Príloha 3Zoznam iných štátov uvedených v článku 2 tejto dohodya) Islandská republika (podľa Dohody o Európskom hospodárskom priestore);b) Lichtenštajnské kniežatstvo (podľa Dohody o Európskom hospodárskom priestore);c) Nórske kráľovstvo (podľa Dohody o Európskom hospodárskom priestore);d) Švajčiarska konfederácia (podľa Dohody medzi Európskym spoločenstvom a Švajčiarskou konfederáciou o leteckej doprave)[1] Rozhodnutie Rady 11323/03 z 5. júna 2003 (dokument s obmedzeným prístupom)[2] Ú.v. EÚ C […], […], s. […].[3] Ú.v. EÚ C […], […], s. […].[4] Ú.v. EÚ C […], […], s. […].[5] Ú.v. EÚ C […], […], s. […].